Aug 16,2017
ఉద్యోగ సృష్టి దిశగా సంస్కరణలు సాగాలి
న్యూఢిల్లీ: దేశంలో కొలువుల సృష్టితో పాటు కొత్త పారిశ్రామిక విధానం, వ్యవస్థాపకత, పని ప్రదేశాల్లో మహిళలకు సాధికారికత లభించేలా సర్కారు విధానపరమైన సంస్కరణలను బలోపేతం చేయాల్సిన అవసరం ఉందని భారత పరిశ్రమల సమాఖ్య (సీఐఐ) అభిప్రాయపడింది. అవినీతి, నల్లధనం నియంత్రణకు గాను ప్రభుత్వ చేస్తున్న ప్రయత్నాలను ప్రశంసిస్తూనే విధానపరమైన సంస్కరణల దిశగా కూడా సర్కారు దృష్టి సారించాలని సీఐఐ సూచించింది. స్వాతంత్ర దినోత్సవం సందర్భంగా ప్రధాన మంత్రి నరేంద్ర మోడీ ఎర్రకోట నుంచి జాతినుద్దేశించి చేసిన ప్రసంగంపై సీఐఐ స్పందించింది. 2022 నాటికి సురక్షితమైన, సుసంపన్నమైన, సామర్థ్యత కలిగిన జాతిని రూపొందించాలంటూ ప్రధాని చేసిన దిశానిర్ధేశాన్ని సీఐఐ స్వాగతించింది. ప్రస్తుతం దేశంలో నెలకొన్న కనిష్ట ద్రవ్యోల్బణం, వడ్డీరేట్లు తగ్గుతున్న పరిస్థితులను సీఐఐ స్వాగతించింది. 2022 నాటికి సమర్థ అభివృద్ధి సాధించాలంటూ ప్రధాని సూచించిన లక్ష్యం సవాలుతో కూడుకున్నదని దీనిని సాధించేందుకు బహుళ ఆర్థిక, సాంఘీక రంగాల్లో ద్రుఢమైన విధానపరమైన చర్యలు అవసరమని సీఐఐ అధ్యక్షురాలు శోభనా కామినేని అన్నారు. ప్రధాని సూచించిన లక్ష్యాన్ని అందుకొవడం దేశంలో 125 కోట్ల మంది ప్రజల సామూహిక శక్తితోనే సాధ్యపడుతుందని ఆమె అన్నారు. జీఎస్టీ, దేశంలో వ్యాపారాన్ని సులభతరత వంటి సంస్కరణలు దేశ ఆర్థిక వ్యవస్థను అధికారికీకరణతో పాటు పన్ను పరిధిని విస్తరించేందుకు దోహదం చేయగలదని సీఐఐ విశ్వసిస్తోందని అన్నారు. 2022 నాటికి మరింత పారదర్శకత, సమర్థవంతమైన ఆర్థిక వ్యవస్థగా భారత్‌ ఎదగాలని తాము ఆశిస్తున్నట్లుగా శోభనా కామినేని తెలిపారు.
మీ స్నేహితులకు రికమెండ్ చెయ్యండి